ming030890/wiki-yue-high-quality huggingface dataset:
林鳳營車站

林鳳營車站係臺灣鐵路公司縱貫線南段嘅一個鐵路車站。
林麗薇

林麗薇（英文：May Lam，1973年5月7號—）係1993年度香港小姐競選嘅亞軍，參選嗰陣廿歲，亦係一位生意人。
林黛

林黛（1934年12月26號—1964年7月17號），原名程月如，係香港電影女演員、亞太影后。
樞紐分析表

樞紐分析表（暱稱「飄忽table」）係試算表嘅功能之一，可以按清單入便嘅大量資料，依用家揀嘅格式有組織噉樣好快噉攊出唻。
樞紐機場

樞紐機場（英文：airline hub）係航空公司用來匯集旅客或貨物嘅機場。航空公司將旅客或貨物集中運送到樞紐機場，方便將佢哋轉送去各個目的地。
樟

樟（粵拼：zoeng1 syu6；學名：Cinnamomum camphora）係樟科樟屬嘅常綠喬木。原產中國長江以南同西南地區，而家喺東亞嘅亞熱帶地區入面先至搵到。佢係樖幾有亞熱帶風光嘅樹木。佢同黃樟都幾似。
樟有樟腦，可以防蟲。樟木可以用來做傢俬，兼且防蟲，啱用來收藏用。

名
呢種植物又嗌樟樹、樟木、細葉樟。佢之所以嗌成香樟、臭樟、芳樟，係因佢嘅氣味大；又因為樹皮黑而嗌黑樟。

形態
樹齡一般可以幾百、幾千年。植株高度可以去到30～50米，莖直徑可以去到3米。樹皮咖啡或啡黃，有唔規律嘅豎裂紋。枝葉同木材有樟腦埐味，樹冠似大蛋，枝葉濃密，綠蔭效果比較好，樹形比較靚。葉橢圓形，細，互生，有離基三出脈、光澤同革質，長5～10公分，闊3～5公分，表面深綠背面青白，入秋後變鮮紅或橙紅。花綠白色帶埐黃，圓錐花序，長大概3mm，每年4～5月開花。果樣近似波子，直徑6～8mm，紫黑色；每年8～11月結果。

生長環境
呢樖嘢鍾意喺溫暖而且濕𣲷𣲷同有陽光嘅亞熱帶氣候地區嗰度生，而且佢啲樹仔比較禁（kam1）黑麻麻嘅地區，但係唔禁（kam1）旱同瘠瘦、積水嗰啲嘢。

用途
樟樹嘅用途有好多，佢可以用嚟做：
賽璐珞等工業
行道樹
庭院風景樹
綠蔭樹
防風林，喺對抗大氣污染都有一定嘅能力。
建材、造船、家具、雕刻
根、木材、枝、葉可以用嚟提煉樟腦→
樟腦：醫藥、塑料、炸藥、防腐、殺蟲等用。而佢嚿核重可以用嚟榨油→
樟腦油：農藥、蕃鹼、假漆、香精等原料。

藥用
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
根、木材：袪風散寒，溫中健胃，止痕止痛。
根、幹、枝、葉：通竅，殺蟲，止痛
（提煉咗出嚟之後嘅）樟腦：心腹賬痛，牙痛，跌打，疥癬。

地名
喺香港屬市內常見嘅原生樹，地名中常有，好似樟木頭、樟樹頭、樟樹灘噉。
標點

標點係寫文用到嘅符號，主要係用嚟斷句，同埋表達語氣。
標點符號嘅位置可以影響句子意思。例如：
原句：下雨天留客天留客不留
例1：下雨天，留客天。留客不？留！
例2：下雨天留客，天留客不留。
原句：今年好煩惱少不得打官司
例1：今年好，煩惱少，不得打官司。
例2：今年好煩惱，少不得打官司。
原句：釀酒甕甕好做醋缸缸酸養豬大如山老鼠隻隻死
例1：釀酒甕甕好，做醋缸缸酸；養豬大如山，老鼠隻隻死。
例2：釀酒甕甕好做醋，缸缸酸；養豬大如山老鼠，隻隻死。
標題黨

標題黨，又叫釣魚式標題（英文：Clickbait），指啲標題特登好誇張，或者講說話講得半橛，去引人注意，尤其是有啲標題同實際內容離題。
標點遊戲

標點遊戲係一種文字遊戲，通常係一句冇標點嘅說話，用唔同方法加標點，意思就會唔同晒。標題黨常用呢個手法。
樞紐

樞紐（粵音：syu1 nau5；英文：Hub）係一個網絡科學嘅概念，就係喺一個網絡入面，啲連結零舍多或者重要過人嘅網絡節點。因為佢嘅連結比正常多或者重要，所以樞紐對成個網絡嘅運作，都唔成比例地有影響力。對於社交網絡，只要個網絡唔係隨機（即係有意識地計劃同參與），個網絡就會因為 Preferential attachment（英文：Preferential attachment） 嘅緣故，自然咁產生樞紐。所以，喺現實世界嘅好多唔同模式嘅網絡，包括互聯網同腦網絡，都會出現到樞紐。

計算方法
為咗方便量度，一個網絡入面嘅網絡節點，都會有一個度數（英文：Degree (graph theory)），嚟計佢總共有幾多個連結；連結越多，度數就越大。對於樞紐嚟講，佢嘅度數會係比其他節點嘅度數大，因為佢同其他節點有嘅連結多。因為樞紐唔能夠喺一個隨機嘅網絡度出現，所以一個網絡有冇樞紐，就能夠睇得出個網絡係唔係隨機。
樟侖

樟侖（馬來話：Changlun；泰文：ช้างหล่น），又譯做象隆。係馬來西亞北部吉打嘅邊境城鎮，喺古邦巴素縣，距離首府亞羅士打大約42公里，隔離就係泰國國境。人口大約有1,500人，馬來人同華人分別佔四成六同三成九。樟侖一詞源於泰文「ช้างหล่น」（拉丁拼音：Chang Lon），即係指「倒下嘅大象」。
樟侖-玻璃市港口高速公路同埋南北大道嘅建設唔單只帶動咗呢個鎮經濟發展，同時亦方便人民用公路前往重點教育機構，例如馬來西亞北方大學（UUM）、亞羅士打教育局、吉打大學預科班學院（KMK）、玻璃市大學預科班學院（KMP）、瑪拉工藝大學亞婁校區、玻璃市大學亞婁校區同埋玻璃市理工學校。
標題咭

1920 年一套英文電影嘅標題咭；段英文嘅粵譯：「嗰一晚發生咗一單神秘罪案，係一連串神秘罪案嘅第一單。
標題咭（粵拼：biu1 tai4 kaat1；英文：title card）係一類文字，加插喺影像播放嘅中途，用嚟描述嗰個 shot 入面啲角色講咗乜或者係嚟緊嗰幕會做啲乜。呢種做法常見於默片。
樺木科

樺木科（粵拼：waa4*6 muk6 fo1，學名：Betulaceae），係殼斗目下嘅一個科，有6個屬同約莫200個種。
樺甸

樺甸係中國吉林吉林市一個市，總面積6521平方公里，人口45萬。
樺戶郡

樺戶郡係日本北海道空知支廳嘅一個自治郡，轄下有3町。
月形町
浦臼町
新十津川町
樺木

樺樹：學名叫樺木屬。
樺木科：植物嘅科名。
樺樹

樺樹（樺正讀話，俗讀華，粵拼：waa6 syu6；學名：Betula），簡稱樺，植物學叫樺木屬（waa6 muk6 suk6），係樺木科下面嘅一個屬，世界上約有30~60個品種，當中有唔少做得木材。
樺木屬嘅植物大多係落葉闊葉喬木，廣泛分佈喺北半球嘅亞寒帶到溫帶地區。不過喺嶺南亦都有樺樹，譬如西樺、華南樺、亮葉樺。樺樹亦知名於佢係高山樹木，代表嘅有白樺同埋亞高山帶嘅嶽樺。
樽

樽係一隻細容器。佢條樽頸係窄過佢個樽身同樽口。家下好多樽都係玻璃（玻璃樽），塑膠（膠樽）或者鋁合金做。主要係用來裝液體，好似水、牛奶、汽水、啤酒、酒、油、藥水、梘液、洗頭水、墨水等等。
玻璃樽可以循環再用，所以有啲另外有地方廢物回收。有啲飲品零售會賣飲品嗰陣會收埋樽按金，到回返樽就退返畀顧客。
有啲樽樽口係加咗啲嘢封口，好似加個蓋響外面，又或者加粒波子響樽裏面。
樽草科

樽草科（粵拼：zeon1 cou5 fo1；學名：Sarraceniaceae）係雙子葉植物綱杜鵑花目嘅一個科。
民族大遷徙時期

民族大遷徙時期係歐洲史入面一個時期，一般指公元4到6世紀嗰陣多個蠻族（包括法蘭克人、哥德人、阿拉曼人、奄蔡、匈人、阿華爾人）對羅馬帝國嘅領土嘅入侵而導致西羅馬帝國衰亡嘅時期。
民族誌學

民族誌學（英文：Ethnography）係人類學嘅一個分支，專門用實地考察去對人類社會描述研究，寫成嘅作品就叫民族誌。
民族學

民族學係人類學入面其中一條分支，專門研究各個族裔嘅資料，包括社會同文化上嘅特徵。研究民族學嘅人叫民族學家。
民族自決

民族自決即係全世界任何民族無論大細，都有權自己決定自己歸屬邊個政府體制、執政政黨組織、政治環境同命運，唔需要受其他國家或者政權影響。1945年聯合國討論人權公約嗰陣，所有代表都認為民族自決係所有人權嘅基礎。至於民族自唔自決，主要根據1918年1月美國總統威爾遜提出十四點和平原則。

起源
一般認為民族自決係起源自18世紀受美國獨立革命同法國大革命嘅影響，到20世紀初俄國列寧同美國總統威爾遜提倡而成為一個政治原則。第二次世界大戰後聯合國喺1960年12月14號聯合國大會通過《聯合國憲章》1541(XV)號決議宣佈之中《給予殖民地國家和人民獨立宣言》，1966年國際人權公約入面《經濟、社會、文化權利國際盟約》（簡稱A公約），同年聯合國大會通過《公民權利和政治權利國際盟約》（簡稱B公約），1970年《關於各國依聯合國憲章建立友好關係及合作之國際法原則宣言》等一系列文件，確立「民族自決權」喺而家國際法秩序嘅基石。

民族自決原則
雖然理論上就話任何民族無論大細，都有喺政治上分離同成立獨立國家嘅權利，不過都唔等如話任何兩三個人喺地吓畫個圈就話自己係一個民族然後要求獨立做一個國家。民族自決都有一啲原則先成立，呢套原則係由前美國總統威爾遜喺1918年1月定出嚟，之後聯合國開會通過。
根據《聯合國憲章》同相關國際法文獻講，民族自決權即係話「畀外國奴役同殖民統治下，被壓迫嘅民族有自由決定自己命運、擺脫殖民統治、建立民族獨立國家嘅權利」，理論上任何民族都有權享受民族自決權。但係喺一個已經獨立嘅國家入面，如果有一啲群體，只係屬於國家小部份，而且係一個國家組成嘅部份，咁樣話要民族自決通常都唔會得到支持。
民族自唔自決，最後都係要睇有無國際社會認同，一個民族就算合乎晒所有獨立嘅條件，但係國際社會冇其他國家承認都冇用，真係獨立要解決好多國際關係同政治爭議先係大問題，唔係講咁易。
斯坦利港

斯坦利港（英文：Stanley Port），又叫斯坦利（英文：Stanley），阿根廷嗌阿根廷港（西班牙文：Puerto Argentino），又譯做史丹利，係福克蘭群島唯一嘅城市同首府。斯坦利位於東福克蘭島（阿根廷叫索萊達島）一個北向嘅山坡上，面向港灣，2016年人口為2,400。

歷史
2022年，斯坦利港獲女王伊莉莎白二世御賜城市地位，作為慶祝 陛下登基白金禧嘅環節之一。
斯堪尼亞

斯堪尼亞（Scania AB；港澳地區以前叫過做紳佳、世冠）係瑞典一間重型貨車、巴士及引擎製造廠。

史
斯堪尼亞喺1900年成立，當時全名係Maskinfabriks-aktiebolaget Scania。Scania最初係出單車，1903年出第一架私家車，1905年出第一架貨車。
1911年，Scania同私家車及貨車製造廠Vabis（全名Vagnfabriks Aktiebolaget i Södertälje）合併為AB Scania-Vabis。1919年開始，Scania-Vabis決定集中出貨車，但公司好快就陷入財困，去到1921年已經面臨結業，結果原有嘅Scania-Vabis執笠，新嘅Scania-Vabis接收原有業務。其後Scania-Vabis再出返巴士。
1969年，Scania-Vabis同私家車及飛機製造廠紳寶（Saab AB）合併，全名改為Saab-Scania AB。1990年Saab-Scania私家車生產業務分裂成紳寶汽車（Saab Automobile AB），通用汽車擁有一半股權（2000年成為通用汽車全資附屬公司）。1995年Saab-Scania再分裂成Scania AB同埋做飛機以及防務生意嘅Saab AB。
1999年，富豪集團將富豪汽車賣畀福特汽車之後，打算以多出嘅資金收購Scania，但因為收購計劃可能導致壟斷而告吹。2006年，MAN AG亦有意收購Scania，但都係失敗。2008年，Scania成為福士旗下企業。
斯坦斯星

斯坦斯星（2867 Šteins），即係小行星2867，係太陽系小行星帶嘅一粒小行星，喺1969年11月4號發現。
斯堪的納維亞山脈

斯堪的納維亞山脈，係北歐斯堪的納維亞半島嘅一條山脈，由東北穿到西南，最後去到北海同挪威海，長約莫1700公里。
斯基泰人

斯基泰人（粵拼：si1 gei1 taai3 jan4，Scythians）係前7世紀到前3世紀生活喺東歐到中亞嘅一個古民族。
呢篇斯基泰人係關於族群嘅楔位文章，仲未完成嘅。麻煩你幫手補充佢嘅內容。
斯堪的納維亞半島

斯堪的納維亞半島係北歐一個半島，上面有挪威同瑞典兩國，東北面連住俄羅斯同芬蘭，東面係波羅的海，西面就係北海同挪威海，北面就係巴倫支海。
斯卡臘普斯海洋研究所

斯卡臘普斯海洋研究所（Scripps Institution of Oceanography）係美國喺 1903 年開嘅一間研究所，專門做海洋學方面嘅研究。
機動三輪車

機動三輪車（英文：Motorized tricycle）係一種特殊嘅交通工具，佢哋多數都以電單車改，仲有其他電單車廠出。

主要用途
機動三輪車通常畀當作貨車同出租車（出租車即係香港本地嘅的士，不過並非所有的士都嗌出租車，譬如Uber）使用，甚至某啲車款唔使考車牌都可以揸，譬如農業用途嘅貨車產品。
機動戰士高達

《機動戰士高達》（日文：機動戦士ガンダム，英文：MOBILE SUIT GUNDAM）係日本機械人動畫變革嘅先驅，以及開創後世「寫實機器人」動畫潮流嘅著名動畫作品。最初係1979年4月7號至1980年1月26號之間，由朝日電視網所屬嘅名古屋電視台播映，全43集。

故事大綱
少年阿寶·尼爾，係自護軍攻擊佢居住嘅宇宙都市（Side 7）嗰時，為咗保衞朋友而上咗聯邦第一架實戰用MS「高達」（RX-78-2）而捲入咗戰爭，故事就係以阿寶為中心，描佢跟住高達嘅母艦白色基地，經歷種種困難而成長嘅故事，重被認定為少見嘅「新人類」。不過喺第43話中阿寶能夠同白色基地中多位主要人物進行心靈感應，可以確定佢哋都係畀阿寶引發起覺醒嘅新人類。
主角群並唔係唯一參與呢場世紀之戰嘅人群，而且戰鬥亦唔係淨係限於主角所參加嘅戰役，喺後來嘅官方OVA同MSV等各種衍生作品中重有陸續補充嘅內容，並且收入官方嘅一年戰爭史中。
機利臣街

機利臣街（英文：Gresson Street）係香港灣仔一條馬路，由莊士敦道、分域街交界開始，去到皇后大道東、聖佛蘭士街交界。
機動性

機動性（英文：mobility）喺軍事上係指一件物體（一隊部隊或者一件武器呀噉）有幾能夠為咗達致目的而快速噉郁。
機動遊戲

機動遊戲係利用電力發動，產生旋轉、升高、搖擺等嘅機械動作進行嘅遊戲娛樂，令玩家置身喺新奇剌激嘅經歷，感覺到娛樂享受。機動遊戲包括旋轉木馬、咖啡杯、摩天輪、碰碰車、推錢機、海盜船、跳樓機、過山車等。
機動部隊2019

《機動部隊2019》（英文：PTU 2019），前名《警察故事2019》，係香港電視廣播有限公司同香港警務處聯合拍攝製作嘅時裝電視劇，由楊明、蔡思貝同張達倫領銜主演，並由伍富橋、楊潮凱同胡渭康聯合主演，監製李志倫。套劇講警察機動部隊。
套劇喺2019年4月30號喺big big channel首播，並喺5月12日逢禮拜日23:00-23:30喺翡翠台播。
新紮師兄

《新紮師兄》（英文：Police Cadet '84）係香港無綫電視喺1984年播出嘅一套時裝電視劇，由梁朝偉、張曼玉、劉青雲、劉嘉玲同吳孟達主演，共40集。
新紮師妹系列

新紮師妹，係香港一系列三套電影嘅名稱。分別係：新紮師妹、新紮師妹2美麗任務，新紮師妹3。分別於2002年、2003年及2006年喺香港上映，除咗黃浩然、許紹雄、周驄同森美喺所有三套電影演出之外，主角楊千嬅同吳彥祖只演出咗第一集同埋第二集，第三集就改由薛凱琪同鈴木仁出任男女主角。
新絳

新絳係中國山西運城一個縣，總面積593平方公里，人口33萬。
新羅區

新羅係中國福建龍巖一區，面積2685平方公里，人口48萬。
新羅

新羅（粵音：san1 lo4，韓文音標：ɕilːa）係朝鮮半島三國時代嘅其中一國，係亞洲歷史上維持時間最長嘅古國之一。
新羅由朴赫居世居西干喺前57年創立，佢亦被視為係朝鮮朴氏嘅祖先，不過喺新羅992年歷史當中，大部分朝代都係慶州金氏家族坐王位。開始時，新羅只不過係辰韓聯盟中嘅部落之一，後來同大唐時嘅中國結盟，最後660年新羅征服百濟、668年摺埋高句麗。結果統一新羅統治咗幾乎全部嘅朝鮮半島，就得半島北部屬渤海國，呢個國係繼承自高句麗。當新羅統治到接近第一個千年時，新羅一下子就分裂爲後三國，到935年朝鮮半島入高麗時代，新羅時代結束。
新羅文

新羅文（san1 lo4 man2）指嘅係朝鮮半島三國嗰陣新羅用嘅語言。依家經已冇人用。
新縣

新縣係中國河南信陽一個縣，總面積1551平方公里，人口28萬。
新紮師妹

《新紮師妹》係2002年嘅喜劇港產片，為《新紮師妹》系列開端。由馬偉豪執導，楊千嬅同吳彥祖分別飾演主角方麗娟同區海文。
《新紮師妹》於2002年4月喺香港上映，香港一地票房總結超過1,100萬港幣。

劇情
志向成為警察嘅方麗娟（楊千嬅飾）經過多次投考後至入到學堂，並好好彩畢到業，畢業後被委派失物登記工作。誤打誤撞下成為卧底，目的係將偷聽器放喺目標龍頭大哥嘅養子區海文（吳彥祖飾）身邊，但阿文嘅女友入去並同阿文爭執，阿娟為完成任務擋咗阿文女友嘅玻璃，阿文大為感激。警方想儘快搜證，要阿娟繼續成為卧底，但兩個人就因此互生好感……
票房紀錄：HK$ 11,804,751。
新紮散仔

《新紮散仔》（韓文：라이브），係韓國TVN喺2018年3月10號播嘅連續劇，由金圭泰導演同盧熙京編劇。
河內桃子

河內桃子（粵拼：ho4 noi6 tou4 zi2，1932年3月7號—1998年11月5號）係日本嘅一個女藝人同埋配音員。
河內道

河內道（Hanoi Road），係香港九龍尖沙嘴一條路，北面連住加拿芬道，南面連住麼地道、赫德道、白蘭軒道交界。個名嚟自越南城市河內。
河北

河北（粵拼：ho4 bak1）係中華人民共和國一個省，叫河北省。個省響華北一帶，靠近渤海。佢畀多個省包圍住，東北有遼寧，北有內蒙古，西有山西，南有河南，東南有山東。而佢中間包住北京同天津兩個直轄市。河北省簡稱冀，省城係石家莊。
河北，就係黃河以北嘅意思。佢原本叫直隸，係直接隸屬北京咁解。到民國時期1928年，搬首都到南京，就改名做河北，省會響天津。另拆察哈爾、熱河兩省出來。呢兩省響中華人民共和國時期先併返入去河北，而天津就拆出做直轄市。先改省會去保定，後改石家莊。
河北區

河北區係中國天津一個區，總面積30平方公里，人口79萬。
河北大學10-16交通肇事案

河北大學10-16交通肇事案，又啀李剛門、我老豆係李剛事件、官二代撞車案、冀大飛車案，係2010年10月16號喺中國河北省保定市嘅河北大學新校區入面發生嘅一單酒後駕駛嘅交通肇事逃逸案件，造成喺學校入面嘅學生一死一傷。出咗事之後，肇事者好似冇發生過咩事咁照樣揸車，俾差佬拉咗之後就因為呢句——「我老豆係李剛」而引起網民同埋社會輿論。後嚟重更加爆出李剛收入異常、曾經幫河北大學校長調查舉報抄襲人哋嘅文章嘅人嘅衰嘢，搞到原本一單好細嘅交通事故，就發展到揭露行政人員權力腐敗黑幕嘅事件。最後係以受害者家屬撤訟、媒體冇出聲、律師被人炒魷、報導呢單事件嘅記者俾人拉咗去傾偈。
2011年1月30號上午9時，河北省望都縣人民法院對案件作出一審宣判，被告人李啟銘以交通肇事罪被判6年監禁。李啟銘喺監獄因接受教育改造同確有悔改表現而喺2016年1月28號出獄。
河內長野

河內長野係日本大阪府一個市，人口11萬。
河勝理

河勝理，係大韓民國嘅一個女藝人同埋演員。
海心沙亞運公園

（英文：Haixinsha Asian Games Park）係中國廣東省廣州市嘅其中一間公園，喺天河區嘅海心沙入面。東邊靠住珠江；南邊可以望到廣州塔；西邊靠住二沙島；北邊靠住珠江新城CBD商務區。呢間公園係成個廣州市入面，唯一一間以亞運嚟做主題嘅公園。家吓呢間公園從2012年開始，免費向出面嘅公眾開放。
喺2010年廣州亞運會嘅開閉幕式，同埋美國CBS影嘅The Amazing Race第24季就喺呢度搞過任務。

敘述
佔地面積：170,000㎡
長度：
東西：960m
南北：250m
成個島好似隻白色嘅帆船噉，證明咗廣東人民嘅務實精神，攞住激情去到出面噉解。

景區
呢間公園嘅主要景區有城市之心、百萬花海、星光大道、音樂噴泉、白雲之帆同埋海心亭。
海德堡教義問答

《海德堡教義問答》，又叫《海德堡要理問答》，係基督新教嘅教義文件，由129組問答組成，1563年喺海德堡（而家嘅德國）寫。
海德堡

海德堡（德文：Heidelberg）係德國巴登－烏騰堡一座城，人口15萬。
海心公園

海心公園，香港公園之一，遊樂場之一，喺旭日街，英文叫Hoi Sham Park。行政上歸九龍城區。1972年6月28號正式啟用，家下由康樂及文化事務署管。公園設有海心亭、兩個足球場、兒童遊樂場，籃球場等。有七人足球場，硬地球場。

史
海心公園本來係海入面嘅一個島仔，叫「海心島」，原址有一座海心廟，供奉龍母，香火鼎盛，善信來回都要坐艇，島上面怪石嶙峋，其中以魚尾石最似。起海心公園係因為香港政府喺1962年至1970年期間喺土瓜灣沿海進行大型填海工程，於是就將嗰陣時嘅海心廟搬到家下呢度。1972年填海工程完咗之後，英皇御准香港賽馬會（家下叫香港賽馬會）撥錢起咗海心公園，保留咗原有嘅「魚尾石」、「海心石」同埋大部分自然景觀，開放畀市民消閒休憩。
原本喺島上嘅海心廟填海嗰陣被拆，龍母神像就搬咗去落山道同下鄉道轉角嘅天后廟度供奉，但係香火唔及以前嗰度咁盛。
另外據古人所講，相傳情侶拜過「海心石」之後，就會有一段美好姻緣，所以公園裏面時不時有情侶嚟呢度談心談情。

發展
2017年康文署計劃擴建海心公園，個公園、浙江街休憩用地同近公園嘅浙江街尾路段，都喺發展範圍入面，總發展面積大概係3.24 公頃。
重置受高山劇場新翼工程影響嘅高山道公園四個網球場
起一條廿米闊嘅綠化行人海濱長廊；
設有避雨亭兼涼亭嘅座椅；
移除同重置兒童遊樂設施、長者健體設施、涼亭、蔭棚同棋檯；
設置草坪上嘅蔭棚同座椅；
餐飲設施；
服務大樓同輔助設施，包括公園辦事處、洗手間、更衣室、救傷室、育嬰室、垃圾收集站同儲物室等；
拆除海心公園而家有嘅欄柵，用嚟連接浙江街休憩用地；
設置殘疾人士斜道。
海心沙

海心沙亞運公園：喺天河區海心沙上面。
海心沙碼頭：廣州一輪渡碼頭。
海心沙 (海珠)：喺廣州海珠區嘅島
海心沙 (白雲)：喺廣州白雲區嘅島
派蒙

派蒙係米哈遊開發嘅網路遊戲《原神》中出現嘅非玩家角色，都係遊戲嘅標誌性角色。派蒙喺遊戲中系遊戲主角「旅行者」嘅嚮導。呢個角色於2019年《原神》第一次內測時首次出現，後於2020年正式亮相。
派蒙到咗遊戲玩家褒貶不一嘅回應與評估，有啲人鐘意佢喺畀其他角色起花名時嘅呢個對話呢，但都有人責備距作為玩家嚮導嘅角色。《原神》中嘅劇情呢個對話呢多次將派蒙稱呼為「應急食品」，呢一調侃稱呼成為網路遊戲討論議員中嘅網絡Meme。都有人質疑應該角色嘅性質，將佢同米哈遊此前開發嘅遊戲作品中嘅角色進行比較。
派蒙嘅外貌與精靈似，其動作狀態比較好似飛來飛去嘅蹣跚學步仔。派蒙嘅外觀配色主要為白色同金色，衫上面有倒置三角形Triquetra符號，佢左髀著有特殊嘅長襪，而衫袖形狀嘅設計與《原神》嘅漢字標誌中嘅「神」字地方畫嘅形狀好似樣，呢都象徵住派蒙系遊戲中嘅執政官，代表遊戲中嘅神。角色嘅頭部上方有髮卡同帶有星系圖案嘅斗篷。Triquetra符號系成《原神》遊戲世界中嘅常見符號，但呢個符號只系派蒙嘅衫上系倒置嘅。
遊戲研發過程中，開發團隊對應呢個角色嘅性格、特點、動作等多次較，開發用時較耐。開發團隊認為應該角色將會受到玩家嘅歡迎，派蒙都真系做咗《原神》嘅吉祥物。呢個角色嘅名源自所羅門七十二柱魔神入面嘅「拜耶蒙」。
派系

派，思想分流，原本祇講宗教分宗分派。宗教有咁上下規模，就會對唔同部份就唔同諗法，派生出唔同流派，甚至會分裂。派會同當時主流唔同，顯示喺教義上，顯示喺儀式上，顯示喺行為上等等。廣義上，可以所有思想體系，意識形態，都有種種分派。派純屬自然，可謂難以避免。有啲極端宗派，有時會睇成異端，有時睇成邪教邪門，成為社會問題。但派唔一定壞，要同邪教區別。派有唔同叫法，好似派系、宗派、教派等等。
由於政治亦有佢意識形態，喺黨入便，因而造成黨派。
派成因好多。或者出於社會文化變化，或者同其他思想交流而變化。又或者對教典文字，有唔同判斷。又或者有新領袖，而佢有唔同睇法。又或原本教義唔滿足，悟出新諗法。
所有大宗教，都有大量分派。有中心權威，就會有大衝突，甚至演變成戰爭。若果無中心權威，大多數相安無事。
除咗宗教本身，社會學亦有門研究宗派。
派財神

派財神係舊時細路過年嘅習俗，可以算係唐人版嘅Trick-or-treat。年三十（農曆冇年卅時係年廿九）晚期間，細路會準備一大疊寫住「財神」字嘅紅紙，逐家逐戶拍門大嗌「財神到」，派「財神」紅紙畀屋主，屋主一般都會派返利是。
派拉蒙環球

派拉蒙環球（英文：Paramount Global）係間跨國娛樂媒體綜合企業，總部設喺美國紐約市，以派拉蒙嘅名義開展業務。派拉蒙環球嘅業務包括派拉蒙影業、CBS娛樂集團、派拉蒙媒體網絡同旗下嘅串流媒體等。
派潭鎮

派潭鎮（注意派字係陽平聲，粵拼：paai1 taam4 zan3）係中國廣東廣州轄下嘅一個鎮，喺增城區北邊。
派貨

派貨，或者叫高位派貨，係指大戶將某隻股票由低位炒上，引啲散戶順住升勢去買入股票，佢哋就喺高位逐漸沽貨，派畀散戶，直至股價升到盡，掉頭下跌，散戶就坐艇啦。
派米

派米，又叫做開倉派米，係一種社區公益慈善活動，有米嘅人行善，將自己豐盛嘅同埋冇飯開嘅人分享。
派米活動通常嚮中國傳統慶典舉行，例如新年前夕、娶新抱、賑災活動、盂蘭節等。
派米賑災係將米派畀弱幼者分享。古代發生災荒時，官府會開倉派米畀災民。而歷史承傳，盂蘭節傳統上都有派「平安米」習俗。派米係一種式微嘅活動，現時派米活動，最出名係盂蘭節，歷久不衰。
嚮嗰日會有好多老人家排隊等派「平安米」。食過平安米，一家大細都會行好運。
廣義嚟講，賑災派米好似派其它日常必需品，例如戰前教會派奶粉、美軍向民國政府人民派麵粉咁。唯獨派白米成為香港賑災傳統，慈善活動。
派街高速公路

（注意派字係平聲；中國高速公路代碼：粵高速S16）係中國廣東廣州嘅一條高速公路，喺從化區同增城區入面。西邊從街北同大廣粵境段交界開始，一直向東去到從莞深高速公路為止。

工程
呢條高速公路喺2009年7月6號開始喐手起，2012年7月完工，同年8月1號正式開始通車。
海狗

海狗（Fur-seal）係海獅科之中，海狗亞科嘅動物。佢哋唔係海獅，不過同佢哋同科。
佢哋係同科動物，海狗嘅咀較長，皮毛冇海獅咁厚，但好難先可以分開佢哋
由於海洋公園冇養過海狗，所以香港人對海狗嘅認識好少。
有啲海狗嘅皮毛略帶紫色。
有人鍾意着用海狗皮造嘅衫，加上認為佢哋數量太多，會同漁夫爭魚食影響捕漁業，導致過量捕殺，海狗數量急劇減少。直到而家，南美洲同南非仍然有捕獵海狗，仍受爭議。
海獸館

海獸館係一個用海洋哺乳動物招徠生意嘅主題公園（或水族館），海獅、海豚、白鯨等動物會畀人困住響水池裏面，遊客觀賞或者用嚟做表演。有啲海獸館會營造一個近乎天然（例如珊瑚礁）嘅生態環境（尤其係澳洲）。以旅遊角度睇，呢類海獸館可以帶嚟豐厚收入，但對於海洋哺乳動物嘅高死亡率同衍生嘅道德問題亦引起環保人士嘅關注。

史
殺人鯨海威係香港海洋公園嘅台柱
早喺中國嘅北宋時期，就已經有人養海洋哺乳動物嚟表演。
之後就係西方嘅發展。1895年，喺紐約開幕嘅「海獅公園」（Sea Lion Park）就曾經養過40隻海獅，不過喺1903年後執笠。
之後嘅海獸館，位於佛羅里達州聖奧吉斯嘅海洋中心（Oceanarium），喺1938年開幕。直到而家都有人認為佢係「世界上第一個海生館」（"The world’s first oceanarium"）。
1961年11月，位於加州洛杉磯嘅太平洋海洋世界係第一個養殺人鯨嘅展覽場。不過養咗兩日就死咗。之後， 
溫哥華水族館係第一個養殺人鯨嘅海獸館。佢哋喺1964年養咗一條叫（Moby Doll）殺人鯨，養咗三個月。
香港海洋公園以前分別養過兩條殺人鯨：海威小姐同皇子，海威小姐響1979年1月29號由冰島來港，到1997年4月21號病死；皇子響1989年4月13號由日本來港，直到1991年7月10號病死。海洋公園現計劃再物色另一條殺人鯨嚟香港定居。
2010年，美國佛羅里達州一間主題公園一條雄性殺人鯨，整死資深女訓練員，令「應否豢養殺人鯨」又再拗起來次。
海獅

海獅（Sea-lion）係屬於鰭腳目，海獅科，海獅亞科嘅動物。佢哋唔係海狗，不過同海狗同科。
由於佢哋係同科動物，好難先可以分開佢哋，雖然理論上可以分得出，但係喺多數情況下，真係要專家先至分得到。
有名嘅品種有加州海獅。呢種海獅好聰明，接受訓練之後可以表演。常見嘅表演包括頂波、拍手、敬禮、水中跨欄等等。
目前，香港海洋公園嘅海獅全部都係加州海獅。

外形
海獅外形長瘦過海豹好多，無任何花紋或者斑點。鰭係冇指甲嘅。海獅係有外耳嘅，同海豹或海象唔同。同海象一樣，後腳可以屈前。海獅BB仔直情可以喺陸地上跑步。
海獅公平均長海獅乸2倍，重量大概重4倍。海獅公額頭突出，而乸就係平嘅。
同海豹或人類唔同，海獅有4個乳房，唔係2個。
響三藩市Pier 39曬太陽嘅數百隻加州海獅群

生活習性
海獅實行一夫多妻制。海獅主要食魚，尤其係多春魚。
香港海洋公園大多都會餵佢哋食多春魚公。噉係因為多春魚公無春，而魚春含有太高膽固醇，對海獅無益。
香港海洋公園都會餵佢哋食冰塊，用來降溫同補充水份。
海王星外天體

海王星外天體指太陽系裡面所在位置或運行軌道超出海王星軌道範圍嘅天體。
冥王星同佢嘅五粒衛星雖然有時會比海王星更接近太陽，但係喺冥王星2009年被科學家踢出行星嘅行列之後，爾啲天體通常都視為海王星外天體。
宇宙入便嘅天體好似行星咁都係由重力互相吸住。1900年代起初，事關嗰陣睇到行星條軌同預期路線唔同，於是就假設喺海王星條軌出便重有行星未搵到出嚟（睇吓假設嘅海王星外行星，Planet X）。然後就根據呢個假設，喺海王星條軌出便搵到冥王星呢啲天體。雖然再改返計過海王星質量之後顯示條軌都唔係好大誤差，但重係有啲好細、而又幾難解釋嘅星軌郁動喎。
地球、鬩神星、冥王星、鳥神星、妊神星、賽德娜、亡神星、創神星、伐羅那同佢哋啲衛星嘅大細比較圖。

海王星外天體摘要
冥王星：喺2006年8月24號被踢出行星行列，而家3係類冥天體。
冥衛一、冥衛二、冥衛三、冥衛四、冥衛五：係冥王星嘅衛星。
阿爾比恩小行星。
1996 TL66小行星：係黃道離散天體；偏離地球軌平面嘅星體。
伐樓拿小行星：係QB1天體。
伊克西翁小行星。
塞德娜小行星，係喺柯伊伯帶同奧爾特雲中間嘅小行星，可能係奧爾特雲天體。
亡神星：係冥族小天體。
創神星：係QB1天體。
妊神星：係類冥矮行星（睇吓及）。
鳥神星：係類冥矮行星（睇吓）。
鬩神星：係黃道離散天體，佢條軌同太陽系其他啲星嘅黃道夾咗45度角。體積大過冥王星，海王星外天體至大係佢，係2005年7月29日公佈嘅。亦都係類冥天體。
假想嘅太陽聯星——太陽伴星都可以話係海王星外天體嘅，不過實質都唔知係咪真係有呢粒星。
新聞645 (NHK名古屋)

新聞645 (NHK名古屋)係日本楔位文，重未完成，麻煩你幫手補充內容。
新聞645 (首都圈中心)

新聞645 (首都圈中心)係日本楔位文，重未完成，麻煩你幫手補充內容。
新聞從業員

新聞從業員，又叫新聞工作者，係採訪同報道新聞嘅職業，包括記者同好多幕後嘅工作人員。
新聞天地

《新聞天地》係香港電台新聞部編製嘅電台同電視節目。

電台版
電台版《新聞天地》包括四個喺一日裏面唔同時間播放嘅詳細電台新聞節目，由香港電台第一台播出，第五台亦有同步播放部分時間段嘅節目。

播放時間
晨早新聞天地
星期一至星期六上午6點30分至8點（一、五台同步播放）
星期日上午8點到8點10分（只喺香港電台第一台播放）
午間新聞天地，中午12點到12點30分（星期六至下午12點20分/星期日至下午12點15分，但只喺香港電台第一台播放）
傍晚新聞天地，晚上6點到6點35分（星期六、日到晚上6點20分，一、五台同步播放）；
晚間新聞天地，晚上10點到10點35分（星期六、日到晚上10點20分，一、五台同步播放）。
受新型肺炎疫情影響，喺2020年7月21日至2020年8月25日，電台版嘅《新聞天地》曾做過以下改動：
第二台同普通話台喺星期一至星期六上午亦都會播放《早晨新聞天地》。
普通話台亦都會喺每晚播放《傍晚新聞天地》
第五台每晚唔會播放《晚間新聞天地》。
受到普通話台女主持楊子衿確診新型肺炎疫情影響，喺2022年1月7號晚上6點到2022年9月9號上6點，第一台、第二台、第五台、普通話台同步聯播放，並且以《香港電台中文台聯播節目》嘅名義播出，而且四個台同時播出《晨早新聞天地》、《午間新聞天地》、《傍晚新聞天地》、《晚間新聞天地》四個節目。

主持人
由香港電台新聞部派出主播，除咗星期一至星期六嘅《晨早新聞天地》由兩位主播（固定男主播係劉國華（除咗年假時由其他男主播取代），而女主播包括有潘潔萍、汪溟曦同埋黃凱宜在內嘅幾位輪替）報導詳細新聞，其他時段嘅《新聞天地》就由一位主播主持。2020年4月1日之前，除咗《晚間新聞天地》同埋星期日嘅《晨早新聞天地》有一位主播主持之外，其餘時間有兩位主持人。

節目內容
每節《新聞天地》嘅新聞內容大約為20至25分鐘，比普通新聞長，新聞內容包括本地、兩岸、國際、體育等範圍。而每一段新聞亦都比新聞簡報詳細，例如會隨住新聞播放埋記者採訪時嘅聲音片段。而喺《新聞天地》完結之後，每個港股交易日都會播放詳盡嘅財經新聞。
自2001年4月23日開始，星期一至星期六嘅《晨早新聞天地》喺上午6點30分至8點播出，時間長1個半鐘，除咗整點同半點新聞之外，其餘時間嘅環節包括：《財經華爾街》（6:35-6:45）、 《放眼世界》（6:48-6:52）、《動感天地》（7:10-7:15）、《全球連線》（星期一7:15-7:20）、《環看天下》（星期二至星期六7:15-7:20）、《透視大中華》（星期一7:20-7:45）、《報章摘要》（6:52-6:59、7:44-7:55）同埋《社評摘要》（7:55-8:00）（之前嘅播放時間係上午7點到8點）。
另外，電台版嘅《晚間新聞天地》由2006年4月3日開始，由本來晚上11點開始播放，提早到晚上10點播出。

電視版
新聞天地類型新聞資訊節目製作國家／地區 香港語言粵語、香港手語每集長度30分鐘（星期一至五）15分鐘（星期六、日）製作製作人香港電台新聞部播映
 首播頻道港台電視31播出國家／地區 香港播出日期2016年4月2日
電視版嘅《新聞天地》係港台電視31嘅電視節目，現時喺星期一至五晚上6點到6點30分同星期六、日晚上6點到6點15分喺港台電視31播放。並且於新聞結束後，播放一節天文台嘅天氣報告。
因為亞洲電視嘅香港本地免費電視牌照未獲得行政長官會同行政會議續期，香港電台喺2016年4月2日凌晨0點開始接手提供模擬電視廣播服務，港台電視31A亦同時接手前本港台嘅模擬頻道，所以香港電台增加製作與電台版同名嘅《新聞天地》，但唔會有新聞主播。
其他香港免費電視台喺同時段嘅新聞節目有無綫電視嘅《六點半新聞報導》、HOY TV嘅《六點半新聞報導》同埋ViuTV嘅《6點新聞報導》。

節目內容及編排
節目片頭曲同電台版一樣。2016年4月2號起喺港台電視31同31A播放，每日22:30播出。
片頭之後播放新聞提要，之後係詳細新聞報導環節（每段新聞都會先播出新聞標題，然後再播出新聞嘅詳細內容），節目結束前會重覆返新聞提要。
2017年1月3日起，逢星期一至星期五嘅《新聞天地》改為分兩節播放：前半段主要播放香港新聞，後半段就報導中國同國際消息。
2021年1月1日起，片頭曲同電台同步改用新混音版本；同年7月19日起，畫面右下方增加香港手語嘅即時翻譯，並改為23:00播放。
從2022年1月3日開始，播放時間提前到每個星期一至五18:00-18:30以及星期六、日18:00-18:15。

節目調動
2017年7月1日，因報導香港主權移交20周年同埋林鄭月娥就任行政長官，延長15分鐘至約23:00結束。
2019年8月12日，因為技術問題延後至22:52-23:07播出，節目縮減至15分鐘。
2019年9月3日，因為出現技術故障，節目縮減到15分鐘。
2019年11月24日，因報導2019年區議會選舉投票情況，節目提前22:28播出。
2021年9月21日：因直播《西灣區升明月2021日大灣區中秋電影音樂晚會》超時，節目要順延至23:20-23:50播出。
2022年1月8日：因普通話台主持楊子衿初步確診COVID-19，港台廣播大樓需要圍封消毒，節目暫停播放一日。
2022年1月9日：因18:00-18:30播放《科學為民》第三集關係，改為18:30-18:45播放。
2022年5月2日:因18:00-18:15播放《大江大河》第三十三集關係，改為18:15-18:45播放。
2022年5月4日：因18:00-18:15播放《大江大河》第三十七集關係，改為18:15-18:45播放。
2022年5月5日：因17:23-18:08播放《大江大河》第39集關係，改為18:08-18:38播放。
2022年9月18日：因16:45-19:05播放《U20亞洲盃2023外圍賽 - 香港 vs東帝汶》關係，改為19:10-19:25播放。
比約·波格

比約·波格（Björn Borg，1956年6月6號—）係瑞典男子網球員，男子網球史上GOAT（Greatest of All Time）之一。

球員生涯
呢節要加長。

威水史
呢節要加長。
比特利斯省

比特利斯省（土耳其文：Bitlis ili）係土耳其嘅其中一個省，首府比特利斯。
比特梵德

比特梵德（BitDefender）係而家市面上其中嘅一種防毒軟件套件，佢係由一間叫SOFTWIN嘅羅馬尼亞軟件公司進行發展嘅。佢喺2001年11月第一次發佈，到而家為止已經係第十三版。

歷史
比特梵德係取代SOFTWIN喺1996年至2001年出嘅第一代產品AVX（防毒專家）。

產品種類
比特梵德嘅客戶種類係以家庭用戶、商業用戶、企業用戶同埋互聯網服務營運商。家庭/小型寫字樓版本可以安裝喺Windows Mobile、Symbian OS等智慧型手提電話同埋微軟、蘋果等廠商嘅個人電腦上面。而商業同埋企業用戶就提供咗微軟型伺服器、Linux型伺服器同埋FreeBSD型伺服器三種版本。此外，重提供咗自由版本畀互聯網用戶下載。
資訊安全指南
比百美擦得甩原子筆

比百美擦得甩原子筆（Erasermate，喺歐洲、巴西叫做Replay）係1979年吉列（中文：吉列公司）旗下比百美（英文：Paper Mate）推出嘅原子筆。
3枝未拆包裝嘅擦得甩原子筆TW（EraserMate TW）。由左至右分別係藍色墨水嘅TW200、黑色墨水嘅TW400，同埋黑色墨水嘅TW200。
第一代嘅擦得甩原子筆係可以換芯嘅，並且配有一粒可替換嘅擦膠。之後嘅第二代（Erasermate 2）就變成即棄式，外觀普通擦唔甩嘅Write Bros stick pen原子筆好似樣，不過粗少少，筆蓋頂部亦加咗粒黑色擦膠。擦膠大約闊5mm、長10mm，同一般HB鉛筆大細相若；擦膠雖然可以抆出嚟，但係要替換就唔係咁易。擦得甩原子筆有藍色、黑色、紅色三種墨水，而筆桿會用上同墨水相應嘅顏色。
1979年至1980年，比百美推出咗兩種旋轉伸縮式嘅擦得甩原子筆：TW200同TW400，分別賣7.50同9.50美金。
擦得甩原子筆嘅墨水用咗十幾年時間研發，含有生膠（英文：Rubber cement），比一般原子筆墨水濃，故此墨水係加咗壓，確保能夠持續出墨，無咁易斷墨；亦都因為加壓墨水，同普通原子筆唔同，擦得甩原子筆可以垂直、上下倒轉咁書寫。
比約恩·戴利

比約恩·戴利（挪威文：Bjørn Erlend Dæhlie）係一個挪威生意人、退役越野滑雪運動員，攞過12面冬奧會獎牌，其中包括8枚金牌，曾經係有史以來獲得冬奧會獎牌同金牌最多嘅運動員。
比爾蓋茨

比爾·蓋茨（英文：Bill Gates；全名 William Henry Gates III；1955年10月28號—），亦譯「標基」、「標機」、「標基斯」，係美國生意人，同保羅亞倫創立微軟。退休之後全職做慈善嘅嘢。
比爾·蓋茨響美國西岸華盛頓州出世，阿爸係老威廉蓋茨，阿媽係瑪麗蓋茲。佢讀湖濱中學嗰陣已經好巴閉，唔單止讀書勁，重好有大志，話自己廿五歲嘅時候會係個億萬富翁。後來佢入咗哈佛大學讀法律，但係未讀完學士就開咗間叫做微軟嘅電腦軟件公司。微軟嘅產品好受歡迎，好賣得。佢響1999年嘅時候身家有900億美金。《福布斯》雜誌2013年全球富豪排名，有670億美金資產，排第一。
佢除咗賺錢了得[未記出處或冇根據]，重做好多善事，例如捐錢去非洲。
比瓜籃球隊

比瓜籃球隊（英文：Club Biguá de Villa Biarritz）係烏拉圭蒙特維多嘅職業籃球球會，依家打緊烏拉圭甲組籃球聯賽。
比科爾

比科爾（英文：Bicol）係菲律賓其中一個大區，喺呂宋島，下轄6個省，首府黎牙實比。
港台電視32

港台電視32（英文：RTHK TV 32）係香港電台旗下一條電視頻道，前身係香港電台標清頻道1（英文：RTHK SD TV1）。
港台電視31

港台電視31（英文：RTHK TV 31）係香港電台旗下嘅一條電視頻道，前身係香港電台高清頻道（英文：RTHK HD TV）。由於亞洲電視唔獲續牌，2016年4月2號開始，港台電視31A取代亞洲電視本港台嘅模擬頻道，係港台電視31嘅4:3模擬電視頻道版本，兩台節目同步播放。港台電視31A喺2020年11月30號之後因為模擬電視停止而停播。
港台電視34

（英文：RTHK TV 34）係香港電台旗下嘅一條電視頻道，24小時轉播中國環球電視網紀錄頻道（CGTN Documentary）。呢條頻道喺2022年6月17號開始試播，2022年7月1號正式啟播。

轉播中國環球電視網紀錄頻道
睇埋：中國環球電視網紀錄頻道
2022年6月17號凌晨，頻道開始試播，試播期間剩係有中英文紅色字嘅「港台電視34 即將啟播」同「RTHK TV34 Coming Soon」嘅定格畫面。
2022年6月24號，中央廣播電視總台同香港電台共同宣布，通過由港台嘅港台電視34頻道轉播CGTN紀錄頻道。喺之前港台曾經用港台電視33台轉播過呢個頻道，但後嚟就話「多數香港本地觀眾傾向於收看中文節目」嘅原因，就喺2017年5月29號改咗轉播CCTV-1。
2022年6月24號12:00，港台電視34開始轉播CGTN紀錄頻道，同係台徽下面加咗「訊號測試」字樣，並喺7月1號踏正零晨取消測試字樣正式播出。

廣播格式
H.264格式，畫面比例16:9，DTMB制式，音效用杜比數碼AC3編碼，兩組AC-3聲軌，每組聲軌一般係雙聲道立體聲，亦會因應節目去提供環迴立體聲效果。
港台電視34同港台電視31、港台電視32及港台電視33共同係一條頻寬大約21.5Mbps（兆位/秒）嘅單頻網。
港囧

港囧（粵拼：gong2 gwing2；簡化字：港囧；英文：LOST IN HONG KONG）係由北京真樂道文化傳播有限公司負責整嘅一部電影，入面講咗徐來陪家婆同屋企一家大細嚟香港旅遊，計劃靜鷄鷄同大學初戀人——楊伊見面，點知俾細舅父穿咗煲而爆咗單喺香港玩嘅爆笑古仔。中國大陸同馬來西亞喺2015年9月25號開播。喺馬來西亞同廣州街頭嘅電影院專門播過佢嘅粵語版。

劇情
中年男人徐來陪住家婆同屋企一家大細嚟香港旅遊，計劃靜鷄鷄同喺香港讀緊大學嘅初戀人楊伊見面。之前賣翻版光碟嘅拉拉為咗拍紀錄片而跟到香港，鏡頭除咗影到香港嘅美食同靚景，重影到徐來同楊伊嘅見面陰謀。結果一班人從旺角追到中環，從彌敦道追到銅鑼灣都未停過。本嚟話幾好嘅香港旅遊同甜蜜嘅約會，結果變咗單驚心動魄嘅歷險同大逃亡。最後徐來同拉拉點喺香港經過？

開拍地
部片分別喺香港同上海開拍，入面有好多位港星客串嚟演同好多首廣東歌做背景樂嚟配合劇情發展，喺中國大陸嘅電影好少見。
港台電視35

（英文：RTHK TV 35）係香港電台旗下嘅一條電視頻道，24小時轉播中國環球電視網 (頻道)（CGTN）。呢條頻道喺2023年6月15號開始試播，2023年7月1號正式啟播。

轉播中國環球電視網
睇埋：中國環球電視網 (頻道)
2023年6月15號凌晨，頻道開始試播，試播期間剩係有中英文紅色字嘅「港台電視35 即將啟播」同「RTHK TV 35 Coming Soon」嘅定格畫面。
2023年7月1號00:00，港台電視35開始轉播CGTN。

廣播格式
H.264格式，畫面比例16:9，DTMB制式，音效用杜比數碼AC3編碼，兩組AC-3聲軌，每組聲軌一般係雙聲道立體聲，亦會因應節目去提供環迴立體聲效果。
港台電視35同港台電視31、港台電視32、港台電視33 、港台電視34共同係一條頻寬大約21.5Mbps（兆位/秒）嘅單頻網。
熱褲

熱褲（粵拼：jit6 fu3），又叫超短褲（ciu1 dyun2 fu3），係種零舍短嘅短褲，短到差唔多只係啱啱遮到條底褲，多數都係由後生女響大熱天時著住。
熱身運動

熱身運動（英文：Warming up）係運動或比賽之前，幫助身體能夠適應劇烈活動嘅準備動作，目的係令到人體逐漸從靜止狀態過渡到運動狀態；能夠令到心跳加速同提升少少體溫，增加全身同肌肉嘅血液循環，令關節更加靈活，提升運動表現同避免受傷，熱身通常只需要五至十分鐘。
熱身主要分為靜態熱身同動態熱身，靜態熱身以拉筋為主，動態熱身，以慢跑小跳、轉動身體等為主。熱身只要做到身體出少少汗，關節伸展，輕微活動就可以。

要點
運動量要由慢到快直至出少少汗為止。
唔好太劇烈，以免引致疲勞。
熱身運動最好包括輕微身體活動同拉筋。
熱身運動亦應該包括將要進行嘅技術動作。
熱身運動嘅次序最好係：輕微身體活動 → 拉筋 → 技術動作練習
天氣凍嗰陣，熱身運動時間應該加長到廿分鐘。
熱身到輕微出汗之前唔應該太快除咗運動外套同長褲，因為會妨礙熱身效果。

熱身運動嘅好處
加速心臟嘅收縮，提高搏血量，加速血液循環工作，為肌肉工作做好準備。
體溫升高，增加肌肉嘅彈性，防止強烈運動肌肉受傷。
令到關節嘅活動增加，增加潤滑液，減少運動時關節嘅摩擦。
心理做好準備，開始運動。
調節呼吸系統，以適應運動嗰陣身體對氧氣嘅需求。

唔做熱身嘅害處
如果運動之前唔做熱身，會有好多害處，包括以下：
肌肉嘅溫度冇增加，血液循環比較差，容易令到肌肉拉傷。
肌肉收縮速度同收縮力弱，易抽筋。
因為耐黏性降低而增加肌肉效率，令到營養元素供應冇咁好，排除體內廢物冇咁暢順，新陳代謝效率低。
中性刺激物嘅快速反應弱，影響鍛煉效果。
協調性差。
心臟呼吸系統效率減弱，包括強化血紅素中氧氣嘅結合，唔能夠改善有氧新陳代謝；唔能夠增加肺嘅血流量；唔能夠增加組織中嘅氧氣交換，因為血紅素喺溫度較高嘅時候，會提供比較多氧氣。
熱舒適性

熱舒適性（Thermal comfort）係人體對溫度、濕度、風速等物理環境嘅感受同喜好狀態，可以透過主觀評估（ASHRAE 55）嘅方式嚟確認。熱舒適性唔單止影響人體嘅工作效率，亦可能影響健康。
熱血時報

《熱血時報》（英文：Passion Times）係香港一個集合報紙、網絡電臺同社運組織嘅跨媒體平臺，由香港修憲派政治組織熱血公民搞手黃洋達去搞。2017年初，《熱血時報》同香港立法會議員鄭松泰嘅熱血公民分家。但係熱血時報成員，同熱血公民都重會被政敵統一謔稱為「熱狗」。佢班人同時係前香港選舉聯盟熱普城之一。
熱解

熱解（英文：Thermolysis），或者叫高溫分解（英文：Thermal decomposition），係種分解反應‎，泛指各種物質喺熱力影響下嘅分解。
熱葷

熱葷，廣義上係任何襯熱食嘅餸菜，同冷盤相反。
喺粵菜酒席上面，熱葷係食完燒味之後、飲湯羹之前嘅小炒或者小食，通常都涉及海鮮，譬如炒珊瑚蚌、百花釀蟹鉗，一般都有兩味到三味，相應叫「二熱葷」或者「三熱葷」。
熱蠟畫

熱蠟畫（hot wax painting / encaustic painting）係指將加熱咗成液體狀態嘅蜂蠟（beeswax）同粉狀顏料溝埋形成有色熱蠟，再用呢啲有色熱蠟畫出嚟嘅畫，亦有熱蠟畫會採用蜂蠟以外嘅蠟或者喺啲蠟嗰度加入少少亞麻籽油等嘅物料。熱蠟畫通常會係畫喺木頭、石頭或者畫布上面，一般會用畫刀等金屬架生或者特製嘅畫筆嚟畫上去個表面嗰度，畫好想要嘅圖案之後，畫畫人就會等啲蠟慢慢冷卻變硬，形成一幅完成作品。熱蠟畫通常都需要用好多特製嘅架生先至可以畫得到，所以唔係咁常見。
熱蠟畫出名在於佢嘅古老性：熱蠟畫嘅其中一個英文名「encaustic painting」源自希臘文嘅「enkaustikos」，意思係「燒入去」噉解；事實係，熱蠟畫嘅做法早喺公元 1 世紀經已有古羅馬人喺度用，而好多 1 至 3 世紀嘅古埃及同古羅馬文物上都有用熱蠟方法畫出嚟嘅圖像。喺中世紀嗰陣，熱蠟畫喺東歐（睇埋拜占庭帝國）同埋中東嘅某啲地區一路都有相當嘅影響力。而呢種獨特嘅畫畫方式仲喺 1990 年代開始喺西方世界重新崛起。
熱血公民

熱血公民2014年7月1號喺灣仔嘅分區區域街邊設置街站。
熱血公民（英文：Civic Passion），喺一個依家現已退出咗香港嘅修憲派政黨，喺2012年2月29號成立到2021年9月3號，自稱「非泛民主派、非香港本土派」，核心人物有鄭松泰、莊芷茵、王頴思、黃兆健同鄭錦滿等人。
佢哋主張「永續基本法」同「推動憲政改革」（但喺2017年，鄭松泰响內部錄音中指出「熱血公民」唔係本土派），開山鼻祖係黃洋達、陳秀慧兩公婆，佢哋亦創辦跨媒體平臺熱血時報。
2016年，佢哋同普羅政治學苑、香港復興會組成熱普城選舉聯盟，參選第6屆香港立法會選舉，結果只係憑鄭松泰贏得一個議席。2017年初，熱血公民同黃洋達嘅《熱血時報》分家。
2020年，熱血公民參與第7屆香港立法會選舉，大埔區議員黃兆健參選新界東選區、主席兼立法會議員鄭松泰喺新界西選區尋求議席連任，而黨員莊芷茵同鄭錦滿就喺香港島選區出選，熱血公民用「捍衞自由，保住香港，港人為大，自強不息」作為今次選舉嘅綱領，不過武肺第三波疫情爆發，佢哋卒之都冇參選。

解散熱血公民在任時期
熱血公民於2021年9月3號宣布解散同埋嘅出席目標為成員之下，除咗鄭松泰為熱血公民前主席，王頴思、黃兆健亦都喺同日成為香港民主派區議員辭職潮嘅犧牲品，呢個唔存在解散之後就會係亦令佢哋到而家已經冇晒區議會議席。
溫室

溫室，又叫玻璃溫室或暖房，係一座專用嚟種植植物嘅建築物。佢嘅建造物料係玻璃或塑料，溫室會因太陽發出嘅電磁輻射而加熱，令溫室內嘅植物、泥土、空氣等變暖。
玻璃被用作為溫室嘅建造物料係因為佢係唔同光學頻譜嘅其中一種可選性嘅傳輸媒介，而佢嘅另一個作用係可以集中抓住能量，令溫室內嘅植物、空氣變暖。呢啲熱空氣會下沉落地面同防止上升同流動，因此如果例如喺溫室屋頂上只打開一個小窗口，溫室溫度就會顯著下降，呢個原理就好似一個基本嘅自動排氣冷卻系統。起溫室就係可以抓住電磁輻射同防止對流現象。

種植
溫室通常會用嚟種植花、蔬菜、生果、煙草植物等，而熊蜂係喺溫室度授粉嘅最佳授粉者。
除煙草以上外，好多蔬菜同花喺冬末春初嘅時候會喺溫室種植，當回暖嘅時候會移植到室外。此外，農夫亦會喺呢個時候喺農貿市場進行買賣嘅。某啲喺溫室度所培養種植嘅特別品種，例如番茄等通常會成為商業產品嘅。

設備
溫室嘅密封環境自然會有獨特嘅設備。同室外種植嘅相比，害蟲、疾病、熱量、濕度等完全受到控制，使用灌溉用水代替天然食水。溫室裏其中一個重要嘅條件設備就係光同熱量，特別係喺冬天時溫室所種植嘅熱帶蔬菜。
溫室喺高緯度國家食物供應中嘅重要性逐漸增加，全球最大嘅合成溫室就係位於高緯度地帶嘅加拿大安大略省南部，嗰度有大概200英畝（0.8平方公里）嘅番茄都係喺溫室種嘅。

分類
日光溫室（Sunlight greenhouse）
按照JBT 10292-2001嘅定義，係以日光為主要能量來源嘅溫室，一般由透光前坡、外保溫簾（被）、後坡、後牆、山牆同操作間組成。日光溫室係設施栽培領域符合中國國情嘅一項發明創造，具有鮮明嘅中國特色日光溫室嘅最大特點係保溫好、投資低、慳能源，非常適合經濟唔發達嘅農村使用。

總結
溫室能夠保護農作物唔受過熱或過凍嘅影響，又可以庇護植物唔受沙塵暴同暴風雪嘅威脅、唔受害蟲嘅侵害。透過溫室度光同溫度嘅控制可以令一啲非耕土地變成可耕土地。
溫室可以令一啲無法喺荒漠或嚴寒地帶種植農作物嘅貧窮飢荒嘅第三世界國家提供溫飽。溶液栽培，一種適合喺溫室使用嘅栽培法，特別適合一啲內陸地區使用。此外，一位加拿大生物學家John Todd研發咗一種技術，令污水轉換成灌溉用水，達到循環再造嘅效用。
溫家偉

溫家偉（英文：Alan Wan，1986年12月22號—），綽號大隻仔，係美國男演員。佢紐約出世，2008年到香港參選無綫電視搞嘅香港先生選舉，入圍少年組三強，2009年讀完書後正式加入無綫電視做合約藝員。2019年，佢轉去星加坡拍劇，同時開咗自己嘅製作公司。
溫奕哲

溫奕哲（粵拼：wan1 jik6 zit3）係臺灣編曲人。

經歷
佢老豆係牧師嚟。2018年6月23號，喺第29屆金曲獎憑住《閻羅王》攞到最佳編曲人獎。
溫塞特

溫塞特（Sigrid Undset，1882年5月20號—1949年6月10號），係挪威小說家，亦係1928年諾貝爾文學獎得主。
1949年，佢喺利樂漢瑪去世。
溫子衆

溫子衆（英文：Hiroko Wan），花名「阿頌」，係香港社民連、人民力量前成員，黃大仙區議會東頭選區前任議員，亦係中國國民黨黨員。
喺2019年第6屆區議會選舉，溫子衆參選黃大仙區議會東頭選區，最後打低民建聯李德康，成功當選；2021年4月10號，由於人民力量反對2021年香港區議員宣誓，因此佢喺第二日（4月11號）宣布退黨，同年7月12號，佢正式宣布擗炮，唔再做區議員。
溫室效應

溫室效應係指大氣層儲埋太陽光能唔放而令到星球變暖嘅效應，原理就好似溫室咁。而地球嘅溫室效應因為人為因素而失去控制，造成全球暖化。
溫家寶

溫家寶（粵拼：wan1 gaa1 bou2，1942年9月15號—）係中華人民共和國前領導人，做過國務院總理、副總理同埋中共中央政治局常委、委員。

評價
批評意見指，溫家寶冇繼續前任總理朱鎔基嘅經濟改革方案，令中國經濟亂嗮龍，進而導致中國嘅貧富差距同環境污染問題加劇。評論指，佢為應對國際金融危機而推動嘅四萬億經濟刺激計劃，造成產能過剩、通貨膨脹、巨額地方債務等問題，「令中國錯失經濟結構較嘅最佳時期」，造成「枕住型結構性破壞」。批評者更指，溫家寶任內打壓上海、河南兩地嘅經濟發展，令當地惡性發展。佢將巨額資金投入鄉下天津導致鬼城經濟泡沫嘅後果亦飽受質疑。部分媒體人同異見人士，形容佢為「影帝」。喺Google搜尋網站上面就有超過三十萬以上嘅「溫家寶影帝」頁面，批評佢做政治騷。此外，溫家寶嘅家族財富問題同濫權腐敗問題都飽受撻伐。《中國影帝溫家寶》一書作者余傑指出，溫家寶政府期間，中國政治甚至大幅退步，黨進一步加強控制司法體系、迫害人權律師、個個律師事務所要建黨黨支部、因為言論入獄嘅人比江澤民時代多好多。經濟上更造成國入民褪退，溫家寶都有不可推卸嘅責任。溫家寶唔識經濟係被批評嘅另一個重要因素，溫家寶曾經出賣趙紫陽，就畀人評價係一個兩面三刀嘅小人。胡耀邦遺孀李昭就認為溫係黨內第一大投機分子，朱鎔基曾怒斥溫係最大偽君子。
游水運動

游水運動，又叫游水比賽，係種用游水形式鬥快嘅運動，可以係個人或者團體比賽。
游水運動嘅比賽規矩由國際游泳總會管。
游水

游水，廣義上係指生物（唔包括植物）用肢體（appendages）/身體有節奏咁郁動或擺動，嚮水中單方向移動嘅方法。狹義上係指人靠水嘅浮力，通過身體肢體重覆嘅動作，嚮水中向前運動嘅技能。游水可以係運動或者比賽。
廣義上嘅游水可以嚮有水嘅地方進行，狹義上嘅游水可以嚮海同埋泳池進行。
游水係奧林匹克運動會嘅項目，包括蝶式、背泳、蛙式、自由式四種泳式。重有側泳同狗仔式呢啲泳式。
游水帽

游水帽（粵拼：jau4 seoi2 mou6），又嗌泳帽（wing6 mou6），係游水時帶係頭頂嘅裝備，主要用矽膠或橡膠或氨綸嚟整。佢既可以保持頭髮乾燥，有可以降低向前遊水時嘅阻力，甚至喺長時間游水時，幫頭保温都得。

發展史
早期啲泳客為咗保持佢嘅髮型一致而用咗簡單嘅頭髮網嚟保護秀髮。直到1883年，橡膠游水帽開始正式面世，雖然嗰時介紹游水帽會成為時尚設備，但材質好重，一度冇乜人知。直到1920年代初改用輕啲嘅橡膠乳材質先至有人知，嗰時冚嘅範圍介乎穆斯林佬噉摟頭摟髻同飛行員頭頂帶嘅帽之間，但下巴有條扣響度。隨後無耐變成用橡膠整。1940年代由於戰亂關係，加上多數橡膠用嗮喺軍事，所以游水帽變成奢侈品。不過有位有游水帽嘅女仔嚟保護佢啲秀髮，後嚟有好多女仔費事游完水之後搞亂嗮髮型，加上嗰時電髮要使好多錢，所以班女仔諗住有佢哋嘅游水帽嚟保護佢啲秀髮。隨住時尚業喺1950年代開始發展，1960年代出現咗好多帶色彩同好多花紋圖案嘅游水帽，加上材質變薄咗，而且下邊條扣都冇咗，所以越嚟越多人用。
1960年代尾到1970年代初，由於男仔嘅長髮髮型令泳池啲水質堪憂，所以管理人員開始修改規定，話長髮啲人一定要帶游水帽落去游水。從而1970年代初，游水帽跌出時尚界，一度淪落為普通裝備。到咗1980～1990年代，由於全球各地興起室內泳池，專業嘅游水裝備亦開始興起，所以游水帽亦重新開始流行。

作用
而家啲泳場，好少甚至見唔到唔帶泳帽啲泳客落去游水。
保護頭髮
泳池啲水用氯消毒過，因為氯會整損部分頭髮甚至出現乾枯變黃。重可以唔畀長髮喺水猛咁飄，甚至被扯甩。冬泳時可以幫頭部保温。
減少甩髮
既防止塞住泳池嘅水循環系統，又防止游水嗰時手扯到人哋嘅頭髮，甚至防止自己甩嘅頭髮周圍都係。
方便救生
顏色比較明顯嘅游水帽好易吸引眼球同埋方便救援工作。若果有帶住游水帽啲泳客遇溺，救生員會第一時間做反應去救。
減少阻力
游水帽可以減少水對頭髮嘅阻力。